钦定古今图书集成/明伦汇编/氏族典/第300卷 > 《廖用贤尚友录》 > 臧洪
## 钦定古今图书集成/明伦汇编/氏族典/第300卷 > 《廖用贤尚友录》 > 臧洪

按《后汉书臧洪传》：“洪字子源，广陵射阳人。以父功拜
童子郎，知名太学。洪体貌魁梧，有异姿，举孝廉，补即
丘长。中平末，弃官还家，太守张超请为功曹。时董卓
图危社稷，洪说诛除国贼，为天下倡义。超然其言，与
洪西至陈留，见兄邈计事。邈引洪与语，大异之，乃与
诸牧守大会酸枣，设坛场盟。时讨卤校尉公孙瓒与
大司马刘虞有隙，超乃遣洪诣虞，共谋其难。行至河
间，而值幽、冀交兵，行途阻绝，因寓于袁绍。绍以洪领
青州刺史。任事二年，袁绍惮其能，徙为东郡太守。时
曹操围张超于雍丘，甚危急。洪闻，乃徒跣号泣，并勒
所领，将赴其难，自以众弱，从绍请兵，而绍竟不听之。
超城遂陷，张氏族灭。洪由是怨绍，绝”不与通。绍兴兵
围之，历年不下。城中粮尽，外无援救，城陷，生执洪。绍
本爱洪，意欲屈服，赦之，见其辞切，知终不为用，乃命
杀焉。洪邑人陈容，少为诸生，亲慕于洪，随为东郡丞。
先城未败，洪使归绍，时容在坐，见洪当死，起谓绍曰：
“将军举大事，欲为天下除暴，而专先诛忠义，岂合天
意？”绍惭容遂复见杀。